Å spille sjakk er i utgangspunktet gratis. Om du spiller på nett så tilbyr både Chess.com og Lichess.org spillerne sine gratis spilling. Ønsker du å spille sjakk over brett med andre, så er klubbens faste spillekvelder også et gratis tilbud som er åpent for alle. Dersom du ønsker å spille turneringer, i regi av sjakkforbundet, så må du være medlem av en sjakklubb. I Vestby Sjakklubb koster det kr. 600,- å være medlem for et kalenderår hvis du er voksen og kr. 300,- hvis du er juniorspiller (under 20 år). Noen turneringer har en startavgift, på typisk 100-200 kroner, mens andre turneringer er gratis. Du må også være medlem i Vestby Sjakklubb hvis du ønsker å delta på treningssamlinger i regi av klubben, men det er fullt mulig å bli god i sjakk uten å være medlem i klubb.